শেষপর্যন্ত ‘চাপে’ পড়ে অবস্থান বদল করল মন্ত্রী মদন মিত্রের চিকিৎসায় যুক্ত আলিপুরের বেসরকারি হাসপাতাল। মদনের শারীরিক অবস্থা নিয়ে বৃহস্পতিবার দস্তুরমতো ‘মেডিক্যাল বুলেটিন’ দিল তারা। তবে এর মধ্যেও ‘আইন রক্ষার’ একটা চেষ্টা রয়েছে। কারণ, ‘মেডিক্যাল বুলেটিন’টিকেও একটি ‘প্রেস বিবৃতি’র মোড়কে পেশ করা হয়েছে। তবে হাসপাতাল-কর্তা প্রবীর বসুর দাবি, ‘‘সবকিছু নিয়ম মেনেই হচ্ছে।’’
বুধবারই ওই হাসপাতালের তরফে নিছক ‘প্রেস বিবৃতি’ দিয়ে মন্ত্রীর অবস্থা জানানো হয়েছিল। অথচ, এসব ক্ষেত্রে ‘মেডিক্যাল বুলেটিন’ দেওয়াই দস্তুর। জানিয়েছিলেন শহরের অন্য বিভিন্ন বেসরকারি হাসপাতালের কর্তৃপক্ষ। যা এদিন প্রকাশিত হয়েছিল ‘এবেলা’য়। ঘটনাচক্রে, তার পরেই দেখা গেল, আলিপুরের হাসপাতাল ‘মেডিক্যাল বুলেটিন’ প্রকাশ করেছে। 
তবে আইনের ‘বর্ম’ রেখেই যে ‘মেডিক্যাল বুলেটিন’ প্রকাশ করা হয়েছে, তা জানিয়ে হাসপাতালেরই এক চিকিৎসক বলেন, ‘‘উপরে প্রেস বিবৃতি লিখে নীচে মেডিক্যাল বুলেটিন লেখা হয়েছে। চিকিৎসা সংক্রান্ত আইনের কথা মাথায় রেখেই এটা করা হয়েছে।’’ প্রসঙ্গত, সকালের বুলেটিনে মন্ত্রীর শারীরিক অবস্থার কৌশলগত বর্ণনা রয়েছে। লেখা রয়েছে, সকালে শ্বাসকষ্টের জন্য অক্সিজেন দিতে হয়েছে। বুকে মাঝে মাঝে অস্বস্তি হচ্ছে। বুধবার রাতে ঘুমের সমস্যা হয়েছে। কী কী ‘থেরাপি’ চলছে, তা-ও  লেখা হয়েছে। 
বুলেটিন দেখে এস এস কে এমের মেডিসিন বিভাগের এক অধ্যাপক বলেন, ‘‘এসব থেরাপি আসলে মন্ত্রী কী কী ওষুধ খাচ্ছেন, তারই ঘুরিয়ে ব্যাখ্যা।’’ তাঁর বক্তব্য, ‘অক্সিজেন থেরাপি’ হল শ্বাসকষ্টের সময় অক্সিজেন দিয়ে কষ্ট লাঘব করা। ‘অ্যান্টি-ইসকিমিক থেরাপি’র অর্থ  হৃদ্‌যন্ত্রে কম রক্ত সরবরাহের সমস্যা মেটাতে ওষুধ দেওয়া। ‘অ্যান্টি থ্রম্বোটিক থেরাপি’ বলতে রক্তের জমাট বাঁধার সমস্যা আটকাতে ওষুধ প্রয়োগ। ওষুধ দিয়ে রক্তের অনুচক্রিকা বেড়ে যাওয়া আটকানোর চিকিৎসাকে বলা হয় ‘অ্যান্টি প্লেটলেট থেরাপি’। চিকিত্সকদের একাংশের অভিমত, বুলেটিনে উল্লিখিত চিকিত্সা বাড়িতেও হওয়া সম্ভব। তবে রোগী গুরুত্বপূর্ণ মন্ত্রী বলেই কোনও ঝুঁকি নেওয়া হচ্ছে না!  
মদনের চিকিৎসায় গঠিত পাঁচ সদস্যের মেডিক্যাল বোর্ডের এক সদস্য এদিন বলেন, ‘‘মন্ত্রী অভিযোগ করছেন, তাঁর বুক ধড়ফড় করছে। শ্বাসকষ্ট হচ্ছে। এস এস কে এমের রিপোর্টের সঙ্গে মিল ছিল হৃদ্‌যন্ত্রে ইসকিমিক পরিবর্তনের। আমরা কোনও ঝুঁকি না-নিয়ে হল্টার মনিটরিং শুরু করেছি।’’ হাসপাতালেরই মেডিসিন বিশেষজ্ঞ জানান, মন্ত্রীর শারীরিক অবস্থা এখন যথেষ্ট ভাল। তিনি কয়েকটি ওষুধ খাচ্ছেন। চিকিৎকেরা নয়, পরিস্থিতি অনুযায়ী মন্ত্রী ‘সুস্থ’ বোধ করলেই তাঁকে ছুটি দেওয়া হবে।
প্রসঙ্গত, ‘মেডিক্যাল বুলেটিনে’ চিকিত্সকদের পর্যবেক্ষণ ও রোগীর ভবিষ্যৎ চিকিৎসা পরিকল্পনা থাকাটা বিজ্ঞানসম্মত। প্রথম দু’দিন সেসবের ধারকাছ দিয়ে না গেলেও কর্তৃপক্ষ এদিন সন্ধ্যার বুলেটিনে বিষয়টি ছুঁয়ে রেখেছেন। লেখা হয়েছে, ‘মেডিক্যাল বোর্ডের প্রধান হৃদ্‌রোগ বিশেষজ্ঞ সরোজ মণ্ডল সন্ধ্যায় মদন মিত্রকে দেখেছেন। চিকিত্সকের মতে, মঙ্গলবার রাতে ঠিক ঘুমোলেও বুধবার রাতে মন্ত্রী ছিলেন বিনিদ্র। বুকের সমস্যা রয়েছে। সমস্ত পরীক্ষার রিপোর্টের জন্য অপেক্ষা করা হচ্ছে’। এক আধিকারিক অবশ্য বলেন, ‘‘এস এস কে এমে মন্ত্রীর অভিযোগমতোই চিকিৎসকরা একের পর এক পরীক্ষা করতেন। তার রিপোর্ট আসত। তাতে সময় লাগত। আবার পরীক্ষার পরামর্শ দিতেন চিকিৎসকেরা। ফের পরীক্ষা হত। এখানেও হয়ত তা-ই চলবে।’’